任大卿出龍眠度水羅漢
作者：釋居簡
朝代：宋

paragraphs: 故家尋釣鰲，遺俗問佛世。
喜逢十六人，不聞四句偈。
風姿如隠槃，服御乃古制。
開卷發遐想，瞪目得熟睨。
絕溪將安之，深厲淺則揭。
岸登植瘦策，石踞整壞毳。
預流逮無學，勸進憚勞勩。
巋然望等妙，迢遞苦跋疐。
悠悠馬不前，亹亹駕輒稅。
弗悟燕安毒，遂失遠大計。
雙林受遺託，久視不得逝。
豈知古龍象，所向必超詣。
弗踐極則處，弗到弗小憇。
朅來吊形影，相與話情契。
丁寧勇著鞭，同振木方袂。